En 10. klasse på Kolding Realskole er i gang med et projekt, hvor de vil matche skoletrætte unge med enlige ældre. De skal på tværs af generationerne lave forskellige aktiviteter sammen og få ny inspiration.

Annonce

Kolding: Kolding Kammeraterne. Bid lige mærke i dette navn, for måske er det et udtryk, du kommer til at høre mere til i fremtiden. I hvert fald hvis det står til eleverne i 10. a på Kolding Realskole. I faget design og innovation har de nemlig i dette skoleår arbejdet med en idé om, at de gerne vil gøre noget godt for Kolding ældre, og nu er konceptet næsten klar under navnet Kolding Kammeraterne. Her vil de matche enlige ældre med skoletrætte unge, og meningen er, at de to generationer kan få glæde af hinandens selskab, lave forskellige aktiviteter, og at de unge kan få et skud selvværd ved at være noget for et ældre menneske. I denne uge havde klassen inviteret halvanden håndfuld ældre hen på deres skole, og her blev de for nogle timer sat sammen med hver deres elev fra skolens 8. klasse. Elever, der alle er skoletrætte i et eller andet omfang.

Projektet Eleverne i 10.a på Kolding Realskole arbejder videre med projekt Kolding Kammeraterne, hvor de vil bringe enlige ældre og skoletrætte unge sammen om forskellige aktiviteter.Hvis man er interesseret i at være med - hvad enten man er unge eller ældre - kan man sende en mail til Laura Verner på: laura.verner@hotmail.com

Annonce

De gode sider bliver glemt

Ifølge to af eleverne fra 10.a, Isabelle Thykier og Laura Verner, vil både unge og ældre få glæde af at være sammen. - Mange ældre tænker om de nye generationer, at åh nej, de skal føre os videre. Men de kommer til at se, at vi har en god passion for ting, og det bliver tit glemt, siger Laura Verner. Også de unge vil få en masse ud af at være sammen med ældre, der bor alene, og måske ikke har andre omkring sig så tit. - De unge skoletrætte kan lave noget andet og høre om andre ting. De ældre kan fortælle dem om interessante ting, de har oplevet eller erfaret, og det bliver meget personligt. De kan lære om historie på en anden måde, end når lærerne fortæller om det i skolen. De unge kan også høre om uddannelsesmuligheder ved at snakke med ældre, siger Laura Verner. - De kan også få gode råd til madlavning og få tips til nemmere måder at gøre tingene på, tilføjer Isabelle Thykier.

Annonce

Grav i hukommelsen